王令
过扬子江
长江来何从，远自西极詹。
中破蜀山流，始与巴水兼。
川原日混合，泪射势益严。
奔浑万里流，不自顷刻淹。
骇如泻天来，急若赴海添。
潮汐日往复，旦暮难安恬。
攻冲气何雄，吞囓势未厌。
因思禹功成，自匪尧谋佥。
久已口效噞，岂复头今黔。
余来方冬时，怒风何沾沾。
掀轰驾高浪，山阜相联粘。
有如合万鼎，就沸烹群检。
天阳盛焚烁，鬼力争炰燖。
声势欲状说，有口嗟如箝。
须臾稍收敛，晴风荡氛{上雨下殲}。
涵澄动自息，拂拭良无纤。
宛然帝女镜，仰照青天奁。
遐观清神心，俯视分眉髯。
有如尧舜时，惠泽四海沾。
登贤默与虑，流恶声无沾。
洗除岩穴空，荡涤昏奸歼。
思波浩滂沛，浸润咸滋渐。
群山西南来，垂天下帷幨。
霜风月凌厉，紫翠生觚廉。
无波互澄照，黯惨画一缣。
扁舟出中流。俯仰迷顾瞻。
人生贵自便，苟信何用占。
方期谢黄尘，窃身放苍蒹。
闲从鱼鸟游，默相蛟龙潜。
筑室近钓岸，巉崖插居檐。
行春掇芑薇，坐晚登鱨鮕。
仰思峻极高，俯爱善下谦。
更与虚旷间，日放诗锋銛。
行求避世交，望醉江城帘。
出处要皆道，终穷亦何嫌。